Den normaliserede udledning af kvælstof fra landbruget og spildevand til vandmiljøet blev i 2015 cirka 62.000 ton.

Det er en lille smule mere, end de foregående tre år, men over en længere årrække er der en faldende tendens.

Udsving fra år til år er helt normale, og ifølge Anders Panum, Landbrug & Fødevarer, er der ingen grund til at kvælstofudledningen skulle være øget, når man ser på landbruget.

”Landbruget har ikke fået nogen lempelser i de år, og det beregnede kvælstofoverskud på markerne er uændret,” siger han.

At det svinger fra år til år er ikke noget særsyn. I 2002 var udledningen 87.000 ton kvælstof og i 2003 var den 43.000 ton altså cirka det halve. Det skyldes ikke ændret adfærd i landbruget i de år. I 2007 var udledningen 80.000 ton og i 2009 48.000 ton. Igen har landbrugets adfærd ikke været ændret i en grad, så kan begrunde dette.

Meget tyder på, at det lille skvulp ekstra i 2015 skyldes at det har været et af de mest nedbørsrige år i årtier. Godt nok er de 62.000 ton klimanormaliseret, men kun til dels.

”Der er mange ting, de ikke tager højde for i klimanormaliseringer. Det er ikke en meget præcis metode til at korrigere,” siger Anders Panum.

Efter den meget nedbør blev høsten sen og efterafgrøder og vintersæd blev sået senere end normalt hvilket kan føre til større udledning end normalt i efterårsmånederne.

Danmarks Naturfredningsforening har peget fingre ad at N-udledningen er steget siden 2012 og mener det viser, at landbrugspakken hviler på et forkert grundlag. Det afviser Martin Merrild, formand for Landbrug & Fødevarer.

”Konklusionen i Novana-rapporten er, at der er sket et stort samlet fald i udledningen af kvælstof på hele 44 procent i perioden 1989-2015. Man kan ikke på baggrund af en meget kort årrække sige, at kurven er knækket, og trenden nu er stigende udledning,” siger han.

Han mener, at der på langt sigt stadig se en faldende tendens i udledningen, blandt andet fordi der fortsat er stort fokus på at udvikle og bruge nye sorter og nye dyrkningsmetoder, der er mere kvælstofeffektive.

Der er en langsigtet tendens til fald i N-udledningen med store årlige udsving. Kilde: NOVANA 2015.